દોસ્ત તું પોલીસમાં ન્હોતો ત્યારે તને પોલીસનો ડર લાગતો હતો આજે અમને તારો ડર લાગે છે, જાહેરમાં તો લોકો તારી સાથે સારી વાત કરે છે, પણ તારી પીઠ ફરે અને કઈક જુદુ બોલે છે. તું પોલીસમાં ન્હોતો ત્યારે આવો ન્હોતો. કદાચ તારી રોજ પંદર કલાકની નોકરી અને પરિવારથી દુર રહેવાને કારણે તારા સ્વભાવમાં રૂક્ષતા આવી ગઈ છે. હવે તારી બોલચાલની ભાષાની પણ ફર્સ્ટ ઈન્ફરમેશન રિપોર્ટ જેવી થઈ ગઈ છે. કોઈ તને પુછે કે કેટલા વાગે મળીશુ તો તું જવાબ આપે છે 23 કલાકે મળીશું તને ઘડિયાળના કાંટામાં 1થી12 આંકડા હોય છે તેવું યાદ જ નથી તારી ઘડિયાળ તો હવે અટકવાનું નામ જ લેતી નથી. તું નિષ્ઠુર નથી પણ તારી નોકરીએ તને આવો બનાવી દીધો છે. તને કંઈક સારૂ ક્યારેય લાગ્યું તે તને યાદ નથી. તેની સાથે તને ખરાબ લાગવાનું પણ બંધ થઈ ગયું છે તારી ઉંમર કરતા અડધી ઉંમરના તારા સાહેબો તને તમે કહી વાત કરતા નથી. તે કાયમ તને તુકારે જ બોલાવે છે. તારા યુનિર્ફોમ ઉપર તારી નેમ પ્લેટમાં તારી અટક પણ હોતી નથી કારણ તું પોલીસવાળો છે.